LV Eiropas Savienības Oficiālais Vēstnesis C 253/17

Maznozīmīga grozījuma apstiprināšanas pieteikums saskaņā ar Regulas (ES) Nr. 1151/2012 53. panta 2. punkta otro daļu

(2015/C 253/15)

Eiropas Komisija ir apstiprinājusi šo maznozīmīgo grozījumu Komisijas Deleģētās regulas (ES) Nr. 664/2014 (1) 6. panta 2. punkta trešās daļas nozīmē.

MAZNOZĪMĪGA GROZĪJUMA APSTIPRINĀŠANAS PIETEIKUMS

Maznozīmīga grozījuma apstiprināšanas pieteikums saskaņā ar Regulas (ES) Nr. 1151/2012 (2) 53. panta 2. punkta otro daļu

AGLIO DI VOGHIERA

ES Nr.: IT-PDO-0105-01301 – 19.1.2015.

ACVN ( X ) AĢIN ( ) GTĪ ( )

1. Pieteikuma iesniedzēja grupa un tās likumīgās intereses

Consorzio produttori Aglio di Voghiera Via Buozzi 12/b 44020 Voghiera (FE) ITALIA Tālr. +39 0532328046 E-pasts: info@agliodivoghiera.it

Grozījuma pieteikumu iesnieguši 22 tiesību subjekti, kas reģistrēti Aglio di Voghiera ražotāju apvienībā un ir tiesīgi iesniegt grozījuma pieteikumu Lauksaimniecības un mežsaimniecības ministrijas 2013. gada 14. oktobra Dekrēta Nr. 12511 13. panta 1. punkta nozīmē. Aglio di Voghiera ražotāju apvienībā reģistrētie 22 tiesību subjekti pārstāv vairāk nekā 51 % kontrolētas Aglio di Voghiera produkcijas un vairāk nekā 30 % uzņēmumu, kas ietilpst ar ACVN Aglio di Voghiera apzīmētā produkta specifikācijas kontroles sistēmā.

2. Dalībvalsts vai trešā valsts

Itālija

3. Produkta specifikācijas nodaļa, kurā izdarīti grozījumi

— ☐ Produkta apraksts — ☐ Izcelsmes apliecinājums — ☒ Ražošanas metode — ☐ Saikne — ☒ Marķējums — ☒ Citur [iepakošana; tiesību aktu atjauninājumi]

4. Grozījuma(-u) veids

— ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, neveicot grozījumus publicētajā vienotajā dokumentā — ☒ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu, veicot grozījumus publicētajā vienotajā dokumentā — ☐ Ar reģistrētu ACVN vai AĢIN apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta trešo daļu un kura dēļ vienotais dokuments (vai līdzvērtīgs dokuments) nav publicēts — ☐ Ar reģistrētu GTĪ apzīmēta produkta specifikācijas grozījums, kuru var uzskatīt par maznozīmīgu saskaņā ar Regulas (ES) Nr. 1151/2012 53. panta 2. punkta ceturto daļu

5. Grozījums(-i)

Ražošanas metode

Augseka

— Atļauts augsekā iekļaut citas kultūras, ne tikai graudaugu un pākšaugu–eļļasaugu kultūras, taču ne liliju dzimtas augus. Tādējādi svītrots pienākums augseku obligāti veidot no graudaugu un pākšaugu–eļļasaugu kultūrām un skaidri norādīts, ka vienā un tajā pašā zemes platībā nedrīkst audzēt liliju dzimtas kultūraugus, jo tie pazemina augsnes auglību, izraisa parazitāru slimību parādīšanos un nezāļu savairošanos.

Sēklaudzēšana

— Lai atvieglotu sēklas materiāla iegūšanu, atļauts ķiploku galviņas izraudzīties ar rokām no saišķos nesasietiem ķiplokiem. Tādēļ produkta specifikācijas 5. panta A punktā, “sēklaudzēšanai” veltītajā daļā svītrota atsauce uz “ķiplokiem saišķos”.

Sējas laiks un kārtība

— Grozīts ķiploku kultūras stādīšanas attālums un jo īpaši iestādīto galviņu rindstarpu attālums. Agrākās 20–50 cm platās rindstarpas vietā turpmāk ir jāievēro 15–60 cm plata rindstarpa. Šāds grozījums ir saistīts ar tādu sējmašīnu izmantošanu sējai un ražas novākšanai, kurām paredzēta minētā platuma rindstarpa. Rindstarpas samazināšana ierobežo nezāļu augšanu un paaugstina ražas, nekaitējot produkta kvalitātei.

— Stādīšanas attāluma maiņa ļauj grozīt izmantojamās “sēklas” daudzumu salīdzinājumā ar to, kāds norādīts produkta specifikācijā, un maksimālo daudzumu no 1 300 kg/ha palielināt līdz 1 700 kg/ha.

Ražas novākšana

— Produkta specifikācijā ieviesti citi pēc produkta novākšanas veicamie posmi, proti, šķirošana, tīrīšana un lapu un sakņu atdalīšana no produkta. Turklāt precizēts, ka šādi posmi, kad tos piemēro “sausiem ķiplokiem”, ir jānodrošina saimniecības ražas svara samazinājums vismaz par 40 %. Šo papildinājumu mērķis ir norādīt Aglio di Voghiera apstrādes procesa posmus (šķirošana, tīrīšana un lapu un sakņu atdalīšana), kas spēkā esošajā specifikācijā iepriekš bija izlaisti, un noteikt ierobežojumu atkritumiem, kas rodas šo darbību veikšanā, norādot attiecību starp novākto produktu un pēc izžāvēšanas pārdodamo produktu. Šīs attiecības norādīšana ļauj sekmēt pārbaužu veikšanu, jo labāk nosaka no hektāra iegūstamo sauso ķiploku daudzumu un tātad arī tirdzniecībā piedāvājamo daudzumu.

— Labota tekstā pieļautā neprecizitāte – produkta žāvēšanas metožu sarakstā nevajadzīgi bija minēta kontrolētas atmosfēras lietošana. Patiesībā runa ir par “kontrolētu vēdināšanu”.

— Palielināts maksimālais laika sprīdis, kāds paredzēts produkta žāvēšanai, kontrolētās vēdināšanas laika sprīdi no 36 stundām palielinot līdz 72 stundām. Grozījumā ņemts vērā tas, ka lauksaimniecības praksē ražas gada laikā var iestāties ārkārtas laikapstākļi (nokrišņi, mitrums u. c.), kas ietekmē veģetācijas perioda posmus un produkta žāvēšanu uz lauka; tāpēc ir lietderīgi nodrošināt lielāku laika sprīdi žāvēšanai ar kontrolētu vēdināšanu.

Marķējums un iepakojums

Pīne

— Svītrota atsevišķu galviņu marķēšana un ieviesta pīnēs savīto ķiploku iepakošana baltos tīkliņos, kas pienācīgi marķēti ar ACVN logotipu. Šis grozījums veicina produkta izplatīšanu un nodrošina tā veselumu, bet patērētājam šādi to ir vieglāk atpazīt.

Atsevišķas galviņas

— Paredzēta iespēja atsevišķas galviņas iepakot arī tīkliņos, uz kuriem norādīts šā ACVN logotips. Šis iepakošanas veids papildina pašreiz lietoto iepakošanas veidu – marķēt katru galviņu atsevišķi.

— Grozīts daļas pēdējais teikums, paredzot iespēju norādīt ražotāja juridisko adresi vai unikālu identifikācijas kodu. Šādu kodu piešķir pārbaudes struktūra. Šis grozījums ļauj atbilst organizēta lielveikalu tīkla prasībām un garantēt produkta izsekojamību.

Iepakojumi

— Svītrota iepakojumu svara norādīšana, lai varētu atbilst dažādām izplatīšanas kanālu un galīgo patērētāju prasībām.

— No specifikācijas nodaļas “Iepakojumi” svītrota daļa, ar kuru bija paredzēts aizdarīt par iepakojumu izmantotos konteinerus tā, lai, iepakojumu nepārplēšot, tā saturu nevarētu izņemt. Šis noteikums izrādās lieks, jo ir jau norādīts pienākums ķiplokus obligātu iepakot, ko var izdarīt dažādā veidā (pīnē, lielā pīnē, tīkliņā, maisiņā, pīnītē, atsevišķi pa vienam).

Tiesību aktu atjauninājumi

— Atjaunotas atsauces uz Savienības tiesību aktiem. Atsauces uz Regulu (EK) Nr. 510/2006 aizstātas ar atsaucēm uz Regulu (ES) Nr. 1151/2012.

VIENOTS DOKUMENTS

AGLIO DI VOGHIERA

ES Nr.: IT-PDO-0105-01301 – 19.1.2015.

ACVN ( X ) AĢIN ( )

1. Nosaukums vai nosaukumi (ACVN vai AĢIN)

Aglio di Voghiera

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Produktu, kam piešķirts aizsargāts cilmes vietas nosaukums Aglio di Voghiera, iegūst no Aglio di Voghiera ekotipa ķiplokiem. Tas ir augs ar viendabīgi baltas krāsas sīpoliem, retumis ar rozā svītrojumu. Zvīņlapas, kuras apņem ķiploka daiviņas, ir baltā krāsā, reizēm ar vairāk vai mazāk košām rozā svītrām. Ķiploka sīpola (galviņas) forma ir ieapaļa, viendabīga un kompakta, pamatnes daļā nedaudz saplacināta. Ķiploka galviņu veido dažāda skaita cieši blakus esošas daiviņas ar raksturīgu izliekumu to ārējā daļā. Laižot tirdzniecībā, Aglio di Voghiera ķiplokiem jābūt ar šādām īpašībām: ķiploku galviņas bez puvumiem; bez kaitēkļiem. tīras; kompaktas; bez sala vai saules izraisītiem bojājumiem; bez ārēji redzamiem dzinumiem; bez pārmērīga mitruma to ārējā daļā; bez neraksturīgas smakas un/vai garšas. ACVN Aglio di Voghiera var piešķirt tikai tādiem ķiplokiem, kuri pieder pie Extra šķiras un kuru lielums ir vismaz 45 mm, kā arī tādiem, kuri pieder pie “pirmās” šķiras un kuru lielums ir vismaz 40 mm. Aglio di Voghiera laiž tirdzniecībā šādos veidos: SVAIGI/ZAĻI ĶIPOKI ar zaļu, stingru kātiņu pie galviņas pamatnes un svaigām ārējām zvīņlapām; ķiploka galviņa ir baltā un ziloņkaula baltā krāsā, reizēm ar rozā svītrojumu; saknes ir pelēkbaltā krāsā. DAĻĒJI ŽĀVĒTI ĶIPLOKI: kātiņš nav pilnībā sauss, tas ir zaļā krāsā, pie galviņas pamatnes pamazām kļūst pelēkbalts; ārējās zvīņlapas nav pilnībā sausas, ķiploka galviņa ir baltā un ziloņkaula baltā krāsā, reizēm ar rozā svītrojumu, saknes ir pelēkbaltā krāsā. SAUSI ĶIPLOKI: kātiņš – sauss, pelēkbaltā krāsā, trausls, ārējās zvīņlapas un zvīņlapas, kuras aptver katru daiviņu, ir pilnībā sausas, galviņa – baltā krāsā, galviņā saskatāmas daiviņas, saknes ir ziloņkaula krāsā.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visas ražošanas darbības jāveic ražošanas apgabalā, jo Aglio di Voghiera īpašības tiek iegūtas, pateicoties ražotāju prasmēm, apgabala klimata raksturīgajām iezīmēm un apgabalā esošās augsnes tipam.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Zaļš/svaigs produkts jālaiž tirdzniecībā laikā no pirmās novākšanas dienas līdz 5. dienai pēc tā novākšanas; daļēji žāvēts produkts – no 6. līdz 10. dienai, savukārt sauss produkts – sākot no 11. dienas. Visu iepriekšminēto veidu ķiplokus laiž tirdzniecībā savītus PĪNĒ (TRECCIA): to veido 5 līdz 18 ķiploku galviņas, svars – no 400 g līdz 900 g; savītus EXTRA LIELĀ PĪNĒ (TRECCIA EXTRA): pa 8 līdz 80 sīpoliem un no 1 kg līdz 5 kg kopsvarā, iesaiņotus TĪKLIŅĀ (RETINO): dažāda skaita ķiploku galviņas, svars – no 100 g līdz 500 g; iesaiņotus MAISIŅOS (SACCHI): dažāda skaita ķiploku galviņas, svars – no 1 kg līdz 5 kg; savītus PĪNĪTĒ (TRECCINA): 3 līdz 5 galviņas, svars – no 150 g līdz 500 g; ATSEVIŠĶI ĶIPLOKI: to svars – no 50 g līdz 100 g. Atsevišķos ķiplokus var iepakot tīklos, norādot šā ACVN logotipu, vai vaļējā tarā, uz katras galviņas piestiprinot uzlīmi ar ACVN. Pārdodot atsevišķos ķiplokus, to kātiņam un saknēm jābūt pilnībā nogrieztām.

Ķiplokus pārdodot, tiem jābūt iesaiņotiem tīklveida, koka, plastmasas, kartona, papīra vai augu izcelsmes dabiska materiāla iepakojumos. Iesaiņošana jāveic uzmanīgi, lai pārvadāšana un pārāk bieža pārcilāšana neizraisītu ķiploku galviņu izjukšanu un jo īpaši kutikulu saplaisāšanu, tādējādi paverot ceļu pelējuma attīstībai un līdz ar to izraisot produkta bojāšanos.

3.6. Ar reģistrēto nosaukumu apzīmētā produkta marķēšanas īpašie noteikumi

Uz katra iepakojuma jāpiestiprina etiķete ar nosaukumu Aglio di Voghiera un uzrakstu DOP (ACVN), Eiropas Savienības logotipu un ražotāja nosaukumu/juridisko adresi vai unikālo identifikācijas kodu, ko piešķir pārbaudes struktūra.

Uz katra iesaiņojuma ar salasāmiem un neizdzēšamiem burtiem, kam jābūt uz vienas un tās pašas iepakojuma puses, jānorāda ziņas iesaiņotāja vai nosūtītāja identificēšanai. Uz iepakojumiem turklāt jānorāda uzraksts Aglio di Voghera un aizsargāts cilmes vietas nosaukums vai tā saīsinājums DOP (ACVN) ar burtiem, kas lielāki par burtiem jebkurā citā lietotā norādē, kā arī Eiropas Savienības logotips.

Ķiplokiem, kurus pārdod atsevišķi, jāpievieno etiķete, uz kuras atveidots nosaukums Aglio di Voghiera ar norādi DOP (ACVN), Kopienas logotips un ražotāja nosaukums.

Logotipam ir apļveida forma, tas ir gaiši zilā krāsā, to veido zīmējums, kurā attēlota ķiploka daiviņas puse, kas ar V burtu sagriezta centrālajā daļā. Daiviņas pamatkrāsa ir dzeltena ar tumšākas krāsas svītrojumu. Apļa vidū slīpā veidā ir uzraksts melnā krāsā Aglio di Voghiera. Apļa iekšpuses augšējā daļā atveidots saīsinājums DOP (ACVN) melnā krāsā. Melnbalto logotipa versiju var izmantot tikai reklāmas nolūkos, un šādā gadījumā apaļais logotips ir apvilkts ar melnu līniju. Kad logotips ir uzdrukāts uz etiķetes, tā izmērs nedrīkst pārsniegt 1/3 no kopējā etiķetes izmēra.

4. Precīza ģeogrāfiskā apgabala definīcija

Aglio di Voghiera ražošanas apgabalā ietilpst šādu Ferrara provinces pašvaldību teritorija: Voghiera, Masi Torello, Portomaggiore, Argenta un Ferrara.

5. Saikne ar ģeogrāfisko apgabalu

Aglio di Voghiera audzēšanas apgabals atrodas līdzenumā, kas ir deltas un sateces baseina apvienojums, kurā valda šā produkta audzēšanai ļoti piemērots klimats. Apgabalā galvenokārt ir māla, smilšmāla, kā arī smilšu–dūņu augsnes. Lielais daudzums upes sanesto smilšu nodrošina ūdeņu iesūkšanos pazemē; šī iezīme veicina ķiploku labu augšanu un attīstību, pasargājot to saknes no pūšanas. Klimatam salīdzinājumā ar citiem apgabaliem šajā līdzenuma daļā raksturīgs mazāks nokrišņu daudzums, lietus līst biežāk pavasara mēnešos, retāk – vasaras mēnešos. Karstās un saulainās vasaras ir labvēlīgas ražas novākšanai un, pateicoties arī Ferrara apgabalam raksturīgajam mitrumam, ļauj Aglio di Voghiera ķiplokus pakāpeniski un lēnām izžāvēt.

Aglio di Voghiera raksturīgās īpašības ir šādas: mirdzoši baltā krāsa, liela izmēra ieapaļota, viendabīga ķiploka galviņa, ko veido cieši kopā sakļāvušās daiviņas, un jo īpaši ilgstošā uzglabājamība. Ķiploku ķīmiskajā sastāvā ietilpst gaistošās eļļas ļoti līdzsvarotās attiecībās, sēra savienojumi, fermenti, vitamīns B, minerālsāļi un flavonoīdi. Vēl viena, ne mazāk būtiska iezīme ir īpašā ģenētiskā identitāte, ko pierāda ar DNS amplifikācijas metodēm, proti, produkts iegūts dabiskās selekcijas veidā, izmantojot selekcijas metodes, kas nodotas no paaudzes paaudzē.

Aglio di Voghiera īpašības veido ne tikai cilvēkfaktori, bet arī cieša saikne ar vidi. Produktam piemītošās īpašības veidojušās, pateicoties augsnei, kādā tas audzēts. Pateicoties māla, smilšmāla, smilšu–dūņu augsnēm, kurās upju sanestās smiltis veicina pazemes ūdeņu iesūkšanos, ķiploku galviņas iegūst tām raksturīgo ilgstošo uzglabājamību, augšanas ātrumu, mirdzoši balto krāsu un jo īpaši tām raksturīgo viendabīgo un kompakto formu. Ķiplokus veģetatīvi pavairojot ar labākajiem vairsīpoliņiem, iegūst fermentu, vitamīnu un minerālsāļu vienmērīgu līdzsvaru, kas ķiplokam piešķir īpašo ģenētisko identitāti. Kā iepriekš minēts, cita spēcīga saikne, kas dara Aglio di Voghiera tik īpašu, ir cilvēkfaktors. Tieši cilvēks vienmēr ir īpašu rūpību veltījis pareizai apūdeņošanai gan augu sēšanas laikā, gan arī tuvojoties ražas novākšanai, gadu gaitā uzlabojot no paaudzes paaudzē mantotās prasmes, no iepriekšējās kultūras atlasot labākos ķiploku vairsīpoliņus, izvēloties lielākās un veselākās ķiploku galviņas, kā arī izcili prasmīgi spējis sagatavot un apstrādāt ķiploku galviņas, ar rokām sasienot saišķus, savijot lielās pīnes, pīnes un atlasot atsevišķus ķiplokus, un, visbeidzot, nodevis lietošanai īpaši garšīgas receptes. Antīkās Voghenza nesenās un vēsturiskās arheoloģiskās liecības apstiprina, ka šim apgabalam bija būtiska loma, pateicoties Po upes deltai, vismaz līdz VII gadsimtam pēc Kristus dzimšanas. Beidzoties Agrajiem viduslaikiem, dižciltīgā Este ģimene no Ferrara atsāka Voghiera teritorijas kopšanu. Este ģimene atsāka audzēt sava īpašuma zemēs visas iespējamās kultūras, īpašu uzmanību pievēršot tādiem dārzeņiem kā salāti, aromātiskajiem augiem un garšaugiem, un it īpaši ķiplokiem. Kopš Este ģimenes aizbraukšanas 1598. gadā šajā jomā iegūtā pieredze netika zaudēta, jo citi ievērojami zemesīpašnieki spēja novērtēt šīs auglīgās augsnes, kuras stiepjas gar Po upes senleju un kas vēl aizvien ļauj nodarboties ar tādas specifiskas kultūras audzēšanu kā ķiploki.

Atsauce uz specifikācijas publikāciju

(šīs regulas 6. panta 1. punkta otrā daļa)

Valdība ir uzsākusi valsts iebildumu procedūru, aizsargātā cilmes vietas nosaukuma Aglio di Voghiera atzīšanas pieteikumu 2014. gada 21. novembrī publicējot Itālijas Republikas Oficiālā Vēstneša (Gazzetta Ufficiale della Repubblica Italiana) 271. numurā.

Produkta specifikācijas konsolidētā redakcija ir pieejama internetā šādā tīmekļa vietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības un mežsaimniecības ministrijas tīmekļa vietnes mājaslapu (www.politicheagricole.it) un tad uzklikšķinot uz Prodotti DOP IGP (ekrāna augšdaļas labajā pusē), tad uz Prodotti DOP IGP STG (ekrāna kreisajā malā) un, visbeidzot, uz Disciplinari di Produzione all’esame dell’UE.

(1) OV L 179, 19.6.2014., 17. lpp.

(2) OV L 343, 14.12.2012., 1. lpp.